Podmienky grantového kola 2019

Úrad Únie nevidiacich a slabozrakých Slovenska vypisuje grantové kolo na rok 2019, ktorého cieľom je podporiť aktivity nižších organizačných zložiek ÚNSS – základných organizácií, klubov, krajských rád a krajských stredísk.
Grant ÚNSS je jednorazová finančná výpomoc, ktorá je viazaná na projekt. Organizačná zložka, ktorá sa chce uchádzať o príspevok, musí predložiť žiadosť o poskytnutie grantu na predpísanom  formulári.

Oblasti podpory z grantového programu ÚNSS
1.	Obhajoba, sebaobhajoba a podpora uplatňovania práv osôb so zrakovým postihnutím.
2.	Aktivizácia osôb so zrakovým postihnutím a vytváranie podmienok na rozvoj ich vlastných zručností a znalostí.
3.	Pôsobenie na verejnosť a informovanie o problémoch a schopnostiach osôb so zrakovým postihnutím.
4.	Podpora kultúrnych, športových, integračných, spoločenských a spolkových aktivít osôb so zrakovým postihnutím.

Aktivity podporované z grantového programu
•	Aktivity v oblasti integračných a  nadstavbových činností,  rozvíjajúcich sociálno-rehabilitačné zručnosti a samostatnosť osôb so zrakovým postihnutím.
•	Osvetové a preventívne aktivity zvyšujúce povedomie verejnosti o problematike zrakového postihnutia.
•	Aktivity podporujúce rozvoj spolkovej činnosti organizácie.
•	Kultúrne aktivity a aktivity podporujúce tvorivosť osôb so zrakovým postihnutím.
•	Spoločenské, športové, turistické a poznávacie aktivity.
•	Aktivity podporujúce rozvoj pravidelnej krúžkovej činnosti.
•	Vzdelávacie aktivity a semináre.

Priorita grantového kola v roku 2019:
Zatraktívnenie členstva v ÚNSS pre ľudí so zrakovým postihnutím

Podmienky realizácie projektov súvisiacich s uvedenou prioritou:
Aby projekt spĺňal prioritu grantového kola v roku 2019, musí sa zamerať na realizáciu takých aktivít, aby výsledkom bolo zatraktívnenie a propagácia ÚNSS. Našou ambíciou je aj takýmto spôsobom podporiť zvyšovanie počtu členov so zrakovým postihnutím všetkých vekových kategórií.

Kto môže žiadať o grant?
•	Základné organizácie ÚNSS
•	Kluby ÚNSS
•	Krajské strediská ÚNSS
•	Krajské rady ÚNSS
(jedna organizačná zložka môže podať maximálne jeden projekt)

Aké kritériá musia projekty spĺňať?
Grantový program je primárne zameraný na podporu konkrétnych projektov. Projekty podporené v rámci programu musia zodpovedať stanoveným kritériám: 
•	cieľovou skupinou projektu sú osoby so zrakovým postihnutím,
•	projekt reaguje na  miestne podmienky a spolupracuje s miestnou komunitou,
•	realizátori sú schopní projekt organizačne zabezpečiť,
•	finančné prostriedky sú využívané efektívne,
•	realizátori projektu sú schopní preukázať úspešnosť projektu,
•	začiatok realizácie projektu je najskôr	 10.05.2019,
•	koniec realizácie projektu je najneskôr	 31.12.2019.

Organizačná zložka, ktorá projekt podáva, musí vykazovať pravidelnú celoročnú činnosť.

Čo musí projekt obsahovať?
•	Projekt musí byť napísaný čitateľne, na formulári  ÚNSS (Žiadosť o poskytnutie grantu), pričom žiadateľ musí vypísať všetky časti formulára. Projekt pred podaním odporúčame konzultovať s pracovníkom Úradu ÚNSS. 
•	POZOR! Je nutné zaslať žiadosť aj v elektronickej podobe, t. j. vyplnený elektronický formulár žiadosti, nie skenovanú kópiu tlačenej žiadosti.
•	Rozhodujúci je dátum poštovej pečiatky, kedy bola  zaslaná papierová verzia projektu (najneskôr k 26.4.2019).
•	Pred podaním si skontrolujte, či sú vyplnené všetky body formulára  vrátane podpisov.
•	Projekt, ktorý nebude obsahovať všetky informácie požadované vo formulári  a všetky prílohy, nebude zaradený do ďalšieho posudzovania.

Kam zasielať projekty? 
poštová adresa: 		Únia nevidiacich a slabozrakých Slovenska 
Grantový program ÚNSS
Sekulská 1
842 50 Bratislava

emailová adresa : 		ondrejkova@unss.sk 

kontaktná osoba: 		Ing. Anna Ondrejková
telefónne číslo: 		02/69 20 34 23

Kto o grantoch rozhoduje?
Projekty, ktoré budú spĺňať všetky formálne kritériá, budú posudzovať členovia Grantovej komisie ÚNSS. Tí posúdia projekty a vydajú záväzné stanovisko k podpore.

Ako prebieha hodnotenie grantovej komisie?
Každý člen grantovej komisie hodnotí v žiadosti nasledujúce kritériá:
1.	Miestne podmienky a spolupráca s miestnou komunitou
2.	Aktivita predkladateľa projektu pri napĺňaní činnosti a zabezpečovaní zdrojov
3.	Organizačné zabezpečenie projektu
4.	Finančné krytie projektu
5.	Prínos projektu pre cieľovú skupinu / verejnosť
6.	Účasť žiadateľa na VZ Biela pastelka

Čo nemôže byť podporené z grantu ÚNSS?
•	Individuálni žiadatelia ani podnikateľské subjekty,
•	vedecké alebo študijné pobyty, 
•	investičné náklady, 
•	lieky a zdravotnícke prístroje pre individuálnu potrebu,  
•	materiálno technické vybavenie nesúvisiace priamo s grantovým programom podporovanými projektovými činnosťami ,
•	aktivity vykonané pred 10. 5. 2019,
•	z grantov nie je možné hradiť mzdy s výnimkou DOHôD O PRÁCACH VYKONÁVANÝCH MIMO PRACOVNÉHO POMERU (Dohoda o vykonaní práce, Dohoda o brigádnickej práci študentov, Dohoda o pracovnej činnosti).

Z procesu posudzovania budú vyradené projekty, ktoré:
•	Nie sú napísané na formulári ÚNSS.
•	Nemajú vyplnené všetky body formulára.
•	Nemajú všetky požadované prílohy.
•	Boli doručené po termíne uzávierky (rozhodujúci je dátum poštovej pečiatky).
•	Majú formálne nedostatky.
•	Žiadateľ nemá  splnené záväzky voči ÚNSS.
•	Žiadateľ v predchádzajúcom grantovom kole porušil podmienky stanovené v Oznámení  o poskytnutí dotácie.

Výška podpory a minimálna spoluúčasť
Maximálna podpora z grantu je vo výške 400,00  €. 
Minimálna spoluúčasť predkladateľa je 20% z celkového rozpočtu projektu. To znamená, že z grantu môže predkladateľ hradiť max. 80% z celkového rozpočtu projektu. 
Napr. ak je celkový rozpočet projektu 500,00 €, min. spoluúčasť  20% = 100,00 € a z grantu môže predkladateľ hradiť max. 400,00 €.

Dôležité termíny
Uzávierka podávania projektov:				26.04.2019
(rozhoduje dátum poštovej pečiatky)

Zverejnenie výsledkov Grantovej komisie na web stránke ÚNSS:   10. 5. 2019